Дата 05.01 . 2021 Автор : Инес Пол Избори с огромен залог : една победа на демократите би облекчила много Джо Байдън . И обратното : ако на частичните избори за Сенат в щата Джорджия победят републиканците , новият президент ще се окаже с вързани ръце . Сам Дени обикаля от врата на врата и заговаря хора на улицата , опитвайки се да ги убеди да гласуват . Иначе той работи за един мозъчен тръст във Вашингтон и е пристигнал в Джорджия специално за изборите . В крайна сметка всичко зависи от това коя партия ще успее да мобилизира повече избиратели , казва Сам . Ако републиканците спечелят , Сенатът ще остане под техен контрол и те ще могат да блокират повечето решения на президента Джо Байдън . Сам Дени изобщо не крие политическите си предпочитания : той подкрепя двамата кандидати на Демократическата партия . „ Ако демократите не спечелят Сената , републиканците ще попречат на такива важни планове като икономическите помощи , опазването на климата и миграцията , “ казва младият активист . Никога досега в историята на САЩ за една предизборна кампания за частични сенатски избори не са били харчени повече пари – цели 500 милиона долара ! Тъкмо защото залогът е много по - висок от двете места в Сената . В този щат двама демократи се стремят към Сената и искат да сменят републиканците Дейвид Пердю и Кели Лофлър . В интервю за ДВ единият от демократите , Джон Ософ , говори за здравеопазването , за човешките права в САЩ , за възобновяемите енергии – и обещава нов закон за гражданските права : „ За да притежаваме еднакви права , независимо от цвета на кожата . “ Другият кандидат на демократите , пасторът Рафаел Уорнок , служи в черквата на легендарния защитник на човешките права Мартин Лутър Кинг . Двамата демократи заедно успяха да наберат 200 милиона долара дарения за кампанията си . Властови битки вместо битка срещу бедността Точно срещу черквата се намира един запуснат парцел с килната телена ограда . Сред боклука от празни бутилки , пластмасови отпадъци и дрипи са издигнати евтини палатки , тук - таме са опънати и найлонови платнища . Тук нощуват около десет до петнайсет души . Те с радост посрещат белия бус на Джеси Глийтън , който им раздава храна в бели кутии от стиропор . За да им осигури хляб и месо , Джеси събира пари от местната общност . Дали Джеси ще гласува за демократите ? Той самият смята , че въпросът е неправилно поставен . „ Вместо да наливат толкова пари в предизборната кампания , нека по - добре да дойдат тук и да видят какво им е на хората . Парите трябват тук , но никой не се интересува от това . Мисли се само за властта ! “ Джеси е гневен : „ Имаме чувството , че онези там горе ни подритват като някакви топки ! “ Как да се мобилизират негласуващите От една фасада в този исторически квартал , в който като в микрокосмос са концентрирани проблемите на Джорджия , ни гледа изображението на Стейси Абрамс – привърженичка на Джо Байдън , която гласува за него като електор , избран от щата Джорджия . За нейния успех разказва Картър Кръншо , някогашен републиканец , който е обърнал гръб на президента Доналд Тръмп : „ Тя разбра , че демократите могат да спечелят единствено , ако престанат да се приплъзват надясно . Те трябва да се погрижат за същинските проблеми на хората и така да мобилизират негласуващите . “ Картър Кръншо възлага големи очаквания на Стейси Абрамс : „ Един ден тя сигурно ще стане президентка на САЩ . “ Дали стратегията , набелязана от Кръншо , наистина ще доведе до успех ? Дали след победата им на президентските избори демократите ще съумеят още веднъж да спечелят достатъчно избиратели , най - вече афроамериканци , и с един отчетливо ляв политически курс да превземат двете места в Сената ? Засега всичко е на кантар . И можем да очакваме , че през нощта на 5 срещу 6 януари още няма да има сигурни резултати . А преброяването може да продължи дни . Знае се обаче , че за 6 януари Доналд Тръмп свиква демонстрация във Вашингтон . И призовава кметицата на столичния град да стои настрана поради „ съображения за сигурност “ . В този протестен марш срещу уж фалшифицираните избори ще участва и тексаският сенатор Тед Круз , който според мнозина има амбицията да се кандидатира от името на Републиканската партия на президентските избори през 2024 . Круз вече започна на висок глас да търси подкрепата на привържениците на Доналд Тръмп . На един политически митинг в най - „ белия “ регион на Джорджия Тед Круз уверява възторжената си публика , че ако републиканците изгубят двете места в Сената „ ние съвсем няма тихомълком да изчезнем в нощта . “